Kolë Heqimi

Kolë Suma ose Niccolo Summa, i njohur në histori ndryshe Kolë Heqimi (Shkodër, 1765 - Venedik, 1832) ishte ndër të parët shqiptarë të laureuar për mjekësi në Venedik, mjeku personal i disa vezirëve Bushatllinj si dhe konsull nderi i Britanisë së Madhe në Shkodër në kohën e Perandorisë Osmane.

 Biografia 
U lind më 1765 në Shkodër, i dyti ndër tre vëllezër: Jaku i afërt me Bushatllinjtë dhe i përmendur konsull i Venedikut në Shkodër, Simoni njihet si farmacisti i parë shqiptar. I ati Mark Jak Summa përmendet që në shek. XVII ndër tregtarët më të mëdhenj që kishte Shkodra asokohe.

Kola ndoqi dhe kreu shkollimin në Itali dhe në Venedik u laureua Medicinae Doctor. Pasi u kthye në vendlindje në moshë të pjekur, u bë mjeku personal i vezirëve Ibrahim dhe më pas Mustafa Reshit Pashës. Përveç mjekësisë, pasi i vëllai Jaku ndërroi jetë më 1817, u bë konsull i Britanisë së Madhe. 

Më 1820 u martua me të bijën e Kolë Gjinajt, po ashtu një familje tregtare shkodrane. Administroi pasuritë dhe tregtinë e familjes dhe me emrin e tij lidhen disa mikrotoponime në Shkodër, si livadhi i Bërdicës, prozhmi i Oblikës, shtëpia e Plumbit, vila në plazhin e Ulqinit etj. Shoqëroi vezirin Mustafa Pasha në fushatën e Vidinit të Luftës Osmano-Ruse, prej ku u kthye i lodhur dhe i mori leje konsullit të përgjithshëm britanik të shkonte për mjekime në Venedik, ku ndërroi jetë më 1832.

 Ditë moderne 
Shtëpia e familjes Suma ende qëndron dhe karakterizohet nga arkitektura e Shkodrës.https://books.google.se/books?id=Dkc5AQAAIAAJ&q=Kol%C3%AB+Heqimi+mjek&dq=Kol%C3%AB+Heqimi+mjek&hl=sv&sa=X&ved=0ahUKEwiz4bDz2evMAhVEkSwKHRm1BBAQ6AEIHTAAhttp://www.bksh.al/adlib/scripts/wwwopac.exe?DATABASE=catalo&OPAC_URL=%2Fadlib%2Fbeginner%2Findex_al.html&LANGUAGE=2&%250=200043602&LIMIT=50

 Referime 

Kategoria:Mjekë shqiptarë
Kategoria:Lindje 1765
Kategoria:Vdekje 1832

Kategoria:Katolikë shqiptarë
Kategoria:Njerëz nga Shkodra